Valamint a Királyfi, a Királylány, a Kiskirályfi, az Öregkirály, a Dadus, a Kancellár és a Sárkányfűárus.

Egy egyfejű sárkány a bélyegen is könnyebben elfér – ez lehetett a jelszava annak az alkalmi bélyegsorozatnak, amit a Süsü, a sárkány című bábsorozat mesehőseiről készített a Magyar Posta.

Az ünnepséget az MTVA székházában tartották, ahol Süsü hangja, Bodrogi Gyula színművész elmesélte: a mai napig bárhová megy, bárhol szerepel, a hangja alapján Süsühöz kötik. A színművész megjegyezte: örömmel tölti el, hogy a népszerű sorozatnak lesz folytatása.

© MTI / Koszticsák Szilárd

A bélyegblokk Weisenburger István grafikusművész tervei alapján, 60 ezer példányban készült el. A filatéliai bélyegkülönlegesség a főszereplőket sorakoztatja fel, középen a jószívű sárkány látható, mellette foglal helyet legfőbb segítője, a Királyfi a Királylánnyal és a Kiskirályfival, valamint az Öregkirállyal. Jobbján a Dadus, a Kancellár és a Sárkányfűárus látható.

A boríték az udvar nyüzsgő életét jeleníti meg, a bélyegzőn pedig a tér közepén álló kútból fel-fel bukkanó, vizet köpő hal látható.

Weisenburger István © MTI / Koszticsák Szilárd

A beszédek után Papp Dániel, az MTVA megbízott vezérigazgatója és Forrai Péter, a Magyar Posta üzleti vezérigazgató-helyettese alkalmi bélyegzővel látta el a bélyegkülönlegességeket.

Ide kattintva eléri a Nyüzsi további cikkeit, azonnali véleményeket, érdekességeket, szórakoztató mémeket, gif-eket, videókat.